Forslag til Rådets forordning (EF) om foranstaltninger til forbrugsfremme og afsætning af kvalitetsoksekød og om oplysningskampagner om mærkningen af oksekød samt om ophævelse af forordning (EØF) nr. 2067/92 (97/C 149/10) (EØS-relevant tekst) KOM(97) 70 endelig udg. - 97/0058(CNS)

(Forelagt af Kommissionen den 19. marts 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Ifølge Rådets forordning (EØF) nr. 2067/92 (1) kan Fællesskabet medfinansiere særlige foranstaltninger, som erhvervs- og brancheorganisationer gennemfører til forbrugsfremme og afsætning af kvalitetsoksekød; på baggrund af den indvundne erfaring og for bedre at overvinde de markedsproblemer, der skyldes »BSE-krisen«, bør ordningen for forbrugsfremme ændres;

i artikel 1 i forordning (EØF) nr. 2067/92 skelnes der mellem foranstaltninger, som omfatter en del af branchen, og foranstaltninger, der indebærer en fuldstændig kontrol af branchen fra producent til forbruger; sidstnævnte foranstaltninger kan prioriteres og omfattes af en højere EF-medfinansiering; der fleste programmer, som erhvervs- og brancheorganisationerne hidtil har indgivet, går på den fuldstændige kontrol; dette svarer helt til, hvad der skal gøres for at genvinde forbrugerens tillid; derfor bør Fællesskabets medfinansiering forbeholdes disse programmer;

ved Rådets forordning (EF) nr. . . . blev der indført en ny ordning for mærkning af oksekød, der skal give forbrugerne supplerende garantier; det er nødvendigt at gøre forbrugerne bekendt med den nye ordning ved særlige foranstaltninger, der finansieres af Fællesskabet;

der findes nationale programmer for fremstød for identificeret oksekød i nogle medlemsstater parallelt med EF-programmerne; der bør kunne tages hensyn hertil for at sikre den nødvendige koordinering mellem disse programmer;

forbrugernes reaktion over for krisen har afsløret, at de systematisk foretrækker produkter, der er identificeret efter oprindelse; der bør fastsættes en autorisationsprocedure for information om produkternes oprindelse på visse betingelser, uden at dette i øvrigt indskrænker anvendelsen af traktatens artikel 30;

ligevægten på EF-markedet afhænger også af efterspørgslen på tredjelandsmarkeder; for at genvinde forbrugernes tillid på disse markeder bør Fællesskabet også kunne gennemføre passende oplysningskampagner i tredjelande; for at nå dette mål er det passende at forøge Fællesskabets sats for medfinansiering;

for at opnå den størst mulige effektivitet af ovennævnte foranstaltninger bør Kommissionen have mulighed for at modtage teknisk bistand inden for de pågældende områder;

eftersom der er tale om betydelige ændringer, bør forordning (EØF) nr. 2067/92 ophæves og erstattes af nærværende forordning -

UDSTEDT FØLGENDE FORORDNING:

Artikel 1

Fællesskabet kan medfinansiere salgsfremstød, som erhvervs- eller brancheorganisationer gennemfører for kvalitetsoksekød, der er af EF-oprindelse, og som er identificeret som sådant.

Når denne Fællesskabsordning for mærkning er vedtaget, kan Fællesskabet finansiere oplysningskampagner m.h.p. at orientere forbrugerne om de garantier, der er forbundet med denne ordning.

Artikel 2

De medfinansierede foranstaltninger, jf. artikel 1, første afsnit, indebærer en streng ordning for fuldstændig kontrol af branchen fra producent til forbruger.

Der tages hensyn til de salgsfremstød for identificeret oksekød, der gennemføres i nogle medlemsstater, ved vedtagelsen af de programmer, som Fællesskabet medfinansierer.

Foranstaltningerne til forbrugsfremme og afsætning må hverken orienteres efter varemærke eller fremme produkter fra en bestemt medlemsstat.

Artikel 3

Anvendelsen af logoer eller symboler vedrørende produkternes oprindelse, jf. forordning (EF) nr. . . . om mærkning af oksekød og oksekødsprodukter, kan tillades på betingelser og efter en procedure, der fastlægges nærmere i gennemførelsesbestemmelserne til nærværende forordning.

Artikel 4

Fællesskabet kan medfinansiere enhver passende oplysningskampagne, der skal fremhæve EF-oksekødets kvaliteter i tredjelande.

Artikel 5

Fællesskabets medfinansiering af de i artikel 1 omhandlede foranstaltninger må ikke overstige 60 % af de faktiske omkostninger ved foranstaltningerne. For de i artikel 4 omhandlede aktioner kan denne medfinansiering imidlertid forøges til op til 80 % af de faktiske udgifter.

Artikel 6

Ved anvendelse af artikel 1, 3 og 4 kan Kommissionen bl.a. med henblik på valg af strategi, evaluering og tilsyn med foranstaltningerne gøre brug af teknisk bistand fra eksperter i kommunikation, der har et grundigt kendskab til oksekødssektoren.

Artikel 7

Udgifterne til Fællesskabets medfinansiering, jf. artikel 1 og 4, samt til finansieringen af oplysningskampagnerne, jf. artikel 3, og af teknisk bistand, jf. artikel 6, betragtes som interventionsforanstaltninger efter artikel 3, stk. 1, i forordning (EØF) nr. 729/70.

Artikel 8

Gennemførelsesbestemmelserne til nærværende forordning, især gennemførelsesbestemmelserne for salgsfremstød og oplysningskampagner, vedtages efter proceduren i artikel 27 i forordning (EØF) nr. 805/68.

Artikel 9

Forordning (EØF) nr. 2067/92 ophæves.

Den gælder dog fortsat for de ansøgninger om Fællesskabets medfinansiering, der indgives i henhold til nævnte forordning inden ikrafttrædelsen af nærværende forordning.

Artikel 10

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 215 af 30. 7. 1992, s. 57.